Lav et referat af nedenstående tekst:

Tekst:
Et lyskryds i Nørresundby bliver nu kaldt decideret livsfarligt. I forbindelse med et større vejarbejde er der opsat en midlertidig lysregulering, men de mange bilister forstår ikke skiltningen, og så er det, de farlige situationer opstår. - Jeg har været vidne til, at flere, der er gået over fodgængerfeltet, har været ved at blive ramt af bilerne, fordi de kører over for rødt lys, siger Camilla Gulbæk, der selv fik sig en ubehagelig overraskelse, da hun og hendes datter passerede fodgængerfeltet, mens en bil havde overset det røde lys. Det er formentlig dårlig skiltning, der er skyld i, at flere billister kører over for rødt ved vejarbejdet på Østergade i Nørresundby. På et kvarter i torsdagens morgenmyldretid talte Camilla Gulbæk 52 billister, der kørte over for rødt. - Det (vejarbejdet, red.) skal jo gøres, men det ændrer altså ikke på, at der er nogen, der kan blive slået ihjel nede i fodgængerfeltet, fordi afmærkningen ikke er lavet ordentligt, siger Camilla Gulbæk. Vejarbejdet, der udover separatkloakering også skal forbedre vejen og cykelstierne, er nødvendigt, og skal – når det er færdigt – også forbedre trafiksikkerheden i krydset. Det er Niras, der er ansvarlig for vejarbejdet, og de erkender, at skiltningen har givet trafikale udfordringer. - Jeg tror ikke, det er, fordi folk er uopmærksomme i trafikken, men simpelthen fordi de opdager det for sent, og man måske er fokuseret på den betonvæg, man kører langs med, siger projektleder Jesper Christiansen. I løbet af torsdagen er der derfor blevet gjort yderligere tiltag for at højne sikkerheden i krydset – blandt andet en ekstra lysregulering, mens flere tiltag kan komme til. Skiltningen og afmærkningerne er godkendt af politiet.

Referat:
En ekstra lysregulering og bedre skiltning er på vej, efter flere biler er kørt direkte over for rødt.